**פרוטוקול ישיבת ועד עמותת "סובב" מיום ה11/7/17.**

הישיבה עסקה בסיכום השנה שחלפה ובהצעת המועצה להעברת בי"ס "קרוב" למתחם ביה"ס "אבן העזר" לשעבר.

להלן התייחסויות הדוברים:

**רותם הר לבן:**
להבנתי, השאלה היא לא האם צריך לצאת מצור הדסה, אלא בעיקר העיתוי. יצא לי במהלך השבת לשוחח עם כמה אנשים בקהילה, כולל כאלה שבאים במגע הרבה עם המועצה (וגם לנו יש כבר לא מעט ניסיון בתחום), והתחושה היא שקשה מאוד למועצה להתחייב לטווח הארוך, בטח ובטח בסיטואציה העכשווית בא היא נתונה,  ועוד יותר תהיה זו טעות מצידנו להסתמך על הבטחה שכזו אם תינתן.
המתחם המוצע, באבן העזר, הוא יקר המציאות כמו שהציג פה אשר (מועדת מבנה), ומבחינת אופי בית הספר הוא המקום שאנחנו מחפשים כבר מספר שנים.
ברור לי שעלולים להיווצר קשיים כתוצאה מהמעבר המאוד חפוז, ואנחנו צריכים כקהילה לעשות ככל שביכולותינו כדי לתווך ולעזור בתקופת המעבר, אבל ההזדמנות, להבנתי, גדולה מהאתגרים שלפתחינו.

**חני פרדימן:**
יש פה כמה עניינים שמעורבים בהחלטה מבחינתי.

קודם כל, זו שאלה גדולה, ואפילו פילוסופית, עד כמה גודל הבית ועיצובו משפיעים על החיים בו. נראה שאדם מאושר יהיה מאושר בכל מקום, אבל בכ"ז מרחבים מביאים איתם הזדמנויות להתפתחות וגדילה. כנראה אין תשובה חד משמעית על העניין הזה.

הדילמה בעיני היא כמה המעבר החטוף יהיה הרסני לביה"ס. ראשית כל מבחינת עזיבה של מורים שמהווים דמויות מפתח בהובלת הספינה. המורים הם יקרי ערך הן מבחינת עצמם והן מבחינת ההכשרה שהם עוברים כמתאימים לבי"ס קרוב על הייחודיות שלו. לכן מעבר לכך שעזיבת מורים היא קשה, במקרה זה העזיבה היא ממש גם עניין תוכני ומהותי לביה"ס. אני מקווה שרוב המורים יישארו וברור לי שיתכן והעזיבה תימשך גם בעוד שנה.

מעבר לעזיבת מורים אופציונאלית, תיתכן עזיבה של ילדים בטווח הקרוב, ללא תהליכי פרידה להם או לחבריהם שנשארים בביה"ס. בטווח הרחוק, תיתכן עזיבה נוספת ושינוי פני אוכלוסיית ביה"ס באופן כלשהו.

מן הצד השני, עתידו של ביה"ס אינו בצור הדסה, כבר עכשיו ארבע כיתות לא' זה מעל ומעבר למה שאני חושבת שבי"ס יסודי יכול להכיל...

ובקונסטלציה הזו הציעו לנו מבנה שנראה שלא יחזור, בייחוד לאור ההיסטוריה של ועדת מבנה בחיפושים ושיטוטים...

לכן, אני חושבת שאנחנו צריכים לקחת את זה ולהשקיע את מירב המאמצים בלדאוג שהמעבר יהיה מיטבי, לתווך את זה באופן נכון לילדי ביה"ס ולשמר את הקהילות הנוכחיות עד כמה שניתן.

**ורד פרנק:**
אני מתנגדת להעברת בית הספר לנחם כי מחסום ההסעות הוא מחסום גדול מדי בשביל תושבי צור הדסה. אני יודעת שבזמנו לא נלחמנו נגד הויתור על הסנסן, אבל הייתי חדשה בוועד וקיבלתי את הסיבות שניתנו בלי לשאול שאלות וכנראה גם לא הבנתי את ההשלכות. \מבחינתי מבנה זה לא העיקר.  אני  משערת שמי שילדיו כבר בבית הספר ימשיך לשלוח אותם, אבל משפחות חדשות מצור הדסה לא יגיעו. את הבן הקטן שלי אני כבר לא יודעת אם אשלח לבית הספר אם לא יהיו איתו חברים  מהיישוב ומהקהילה. משמעות הצעד היא הפרדות מקהילת צור הדסה בעתיד. אני משערת שגם האופי המשלב של בית הספר ייפגע, כי לא יגיעו דתיים מצור הדסה.

בנוסף, נאבד חלק מצוות המורים ולא ברור אם נצליח למצוא מורים חדשים כשאנחנו רחוקים ממאגר המורים הקיים בירושלים ובגוש עציון.

**ליאורה שילמן:**בהצעה מסוג זה עלינו להביט מכמה זוויות ונקודות מבט-

ישנה נקודת המבט הנדל"נית, ההזדמנות אשר, כפי שהמועצה מציגה זאת כיום, לא תחזור על עצמה עוד לעולם, שמתחם חינוכי כזה, אשר אופיו הוא קיבוצי-מושבי של "פעם", נכון, כל זה שריר וקיים...

אבל מנגד ישנה נקודת המבט הקהילתית וההומאנית-

עלינו לשים לב כיצד נוהג המעסיק, הוא המועצה האזורית מטה יהודה, לקבוע עובדות אכזריות על סיום עבודתו של עובד? חודש וחצי לפני תחילת שנת לימודים הוא קובע עבור רוב מצבת המורים שלנו על הרעת תנאים, על העובדה שעליהם להוסיף זמן נסיעה כה רב? מדוע עלינו לתת יד לדבר?

בנוסף, מאותו פאן, ישנו הפאן הפדגוגי- העברת בית ספר גדול כמות שלנו במהלך חודש וחצי, עלול להביא לקריסת מערכות או לכשל שנת הלימודים הבאה ואולי לא רק.

דימוי ספרותי שנתנה לי לאה גולדברג מספר הילדים שלה 'דירה להשכיר' על חשיבות החומר האנושי (בספר אלו הם השכנים, הנאים בעיני היונה, לעומת כל הדיירים הפוטנציאלים שמלעיזים על הדירה, בין השאר) מול חשיבות הקירות, הנדל"ן, המרחב הפיזי...אולי עלינו לתת את הדעת על שימור הקהילה הקיימת, זו שצמחה והצמיחה את בית הספר שלנו עד שהגיע לאן שהגיע היום. גם מבחינת התקציבים אשר התרחבו עם התרחבות הקהילה, גם הישגים לימודיים ואנושיים עם מערך מורים ותלמידים כ"כ הטרוגני, גם הקהילות הסמוכות לצור הדסה וקהילת צור הדסה, אשר תרמו מזמנם, כישרונם ומרצם לטיפוח בית הספר וקהילתו באופן יומיומי מפאת קרבתם הפיזית אליו, וזה ברור כיתרון למתנדבים.

אני עצמי אכן הצבעתי נגד המעבר למבנה בסנסן, כי ראיתי פיזית את המקום הקטן מדי ל 500 ומשהו תלמידנו, ראיתי את הפרוגרמה של משרד החינוך, ראיתי שזה לא מתאים לרוח בית הספר, אבל עם זאת המחיר הנתבע מאתנו כעת נראה לי לא סביר. אני מאמינה כי המועצה כן יכולה בלחץ מאוחד כוחות שלנו לתת לנו עוד שנה. עוד שנה להשתנות בכזו מידה של שינוי.

**מיכל בקר:**

הלוואי והיה אפשרי לבצע המעבר בעוד שנה אבל זאת לא ההצבעה... ולמרות החשש הגדול מההסעות, העיתוי הגרוע, ההקרבה האישית שלי (מחנכת של אחת מבנותיי שכנראה תעזוב), אני בעד המעבר. ראיתי את מבנה בית הספר אבן העזר בסיור הראשון שעשו לנו שם ואת המרחבים והפוטנציאל העצום שטמון בו וממה שאני מבינה הזדמנות כזאת לא תישנה.
אני חוששת מפגיעה במורל של המורים על החופשה המאוד הכרחית  שתיפגע בעקבות המעבר.
צר לי שאת ההחלטה אנחנו מקבלים ממקום של פחד/איום/לחץ אבל נראה שאין לנו ברירה.

**צביקה גולדברג:**אני מזדהה עם הקושי שמבטאים נציגי צור הדסה ומבוא ביתר ומכבד את ההתנגדות לשינוי, מבין את האתגר הניהולי והלוגיסטי שכרוך במעבר מהיר ולא מתוכנן, אבל במישור המעשי אין לי ספק שהמעבר טוב לבית הספר ואני תומך בו באופן חד משמעי.
אני חושב שמדובר בהזדמנות מצוינת וככל הנראה חד פעמית, המעבר לא נכפה עלינו, אני רואה בו מתנה גדולה, ולדעתי נטעה אם לא ניקח אותה. בראייה לטווח ארוך זו הזדמנות שאינה חוזרת להקים בית קבע לקרוב שמתאים לרוח בית הספר.
לגבי החשש משינוי אופי הקהילה, אני מקווה שכל הקהילות בסופו של דבר ימשיכו בבית הספר במקומו החדש, כך שהקהילה תישמר. לכן גם צריך לתת עדיפות בהרשמה לקהילות המקור. אבל יחד עם זאת, חייב להוסיף שאני לא שותף לחשש מהצטרפות תלמידים מבית שמש וסביבתה. להיפך, אני חושב שהגיוון נכון וטוב לקרוב. אני גם מקווה שכל המורים יישארו בבית הספר, אבל רואה ברכה בהצטרפות מורים מאזורים חדשים. לסיכום, אני בהחלט מבין את המורכבות שאיתה צריך להתמודד, אבל במישור המעשי לא מתלבט ואצביע בעד המעבר.

**יובל וגנר:**בי"ס קרוב הינו קהילה רעיונית ערכית ולאו דווקא גיאוגרפית. זה בסדר גמור ואף רצוי שאנשים יבחרו את השייכות לקרוב על פי ערכים ולא על פי קרבה גיאוגרפית לבית הספר. מבחינתי אנשים צריכים להגיע לקרוב מבחירה אמתית ולא רק כי זה קרוב לביתם. המרחב באבן העזר הוא אידיאלי עבור כל התכניות העתידיות שלנו לגבי קהילת קרוב ונוכל לצמוח בו. באמת אם חלק מהאנשים ינשור בעקבות המעבר והקושי בנסיעות זה יהיה חבל אך אנו נתגבר על כך

**הדס תדמור:**

אני בעד המעבר. אני חושבת שזו הזדמנות פז והזדמנויות מגיעות לא בהכרח בעיתוי הנכון וכשכולם מוכנים.

אני מאמנה שהמועצה רוצה בטובתנו בעניין הזה וזה לא טרור. בעיני יש חשיבות רבה לבית. רעיון צריך בית.

יש למרחב הפיזי משמעות עצומה על המצב המנטאלי ועל הwell-being  של ילדים ומבוגרים וזה הבית שחלמנו עליו.

אני מאמינה שמי שהרעיון והדרך של קרוב חשובים לו ייסע בהסעות, למרות הקושי, כמו שנוסעים 70% מילדי בית הספר כבר שנים.

**מרים פינק:**

ההחלטה לעבור בטווח כ"כ קצר מעמידה אותנו בקושי עצום ובאפשרות לחוסר יציבות קשה במערכת, מציבה משפחות ומורים בפני מצב של אין ברירה. המתחם באבן העזר מתאים בדיוק לצרכינו ויאפשר ביסוס של בית הספר כולל אפשרות ליצירת קרית חינוך א' עד יב. תדרש עבודה רבה להכשרתו. אם היינו יכולים לעבור בעוד שנה היה קונצנזוס לגבי המעבר.

**אורית שרם:**

הדאגה שלי במעבר היא בעיקר לנושא האוכלוסיה. אני מרגישה שאנחנו לוקחים את בית הספר שבנינו ונותנים אותו לאוכלוסיה שגרה באזור של נחם תעוז מסילת ציון וכו. אני לא יודעת אם לזה התכוון המשורר..לא יודעת אם בעוד כמה שנים תושבי מטע יחפשו פתרונות אחרים. ביהס קם בכדי לתת פתרון לתושבי המזלג ועמק האלה. זה משנה לגמרי את קהל היעד של ביהס. הקרבה לבית היא משמעותית לאנשים. קשה לי ברמה האישית להחליט ואולי נכון לכנס מליאה להחלטה כזו.

**רקפת:**

אני מתנגדת למעבר חפוז כ"כ. סבורה שצריך להכריע נגדו על מנת להשתמש בזמן לבדוק חלופות אחרות. ואם אין כלום אז כדי לתכנן מעבר שפוי ומסודר לנחם. על ביה"ס להיות קרוב ונגיש לאוכלוסיית ההר מאחר ורב האוכלוסיה גרה בהר ובשל השכנות לצור הדסה אשר בבחירתה הובטחו מוסדות חינוך זמינים.

**טל אלמלם:**אנו עוסקים בהחלטה שנדרשת בה מידה של ראיה חזונית. לטווח הארוך סבורה שהמתחם באבן העזר הוא הדבר הכי טוב שנוכל לקבל במועצה עבור ביהס לאחר שנים ארוכות של חיפוש שטח לבניה שלא הניבו פרי. האלטרנטיבה היחידה שעומדת כרגע על הפרק היא מבנה סטנדרטי בצור הדסה והוא בעיני לא מתאים הן בשל הפרוגרמה הקונבנציונלית והן בשל האיכלוס הצפוי בצור הדסה.

מעבר בטווח זמן ככ קצר רחוק מלהיות אידיאלי אך אני מתרשמת שבמצב הדברים הנתון אם איננו רוצים להמר על המתחם עלינו לקחת אותו כעת על אף הקושי.

המעבר כרוך בתשלום של מחירים לא פשוטים עבור כל קהילת ביהס בדגש על אוכלוסיית ההר אך אני סבורה שלטווח הארוך המחירים הללו ישתלמו.

למחרת הדיון התקיימה הצבעה והן תוצאותיה:

תומכים (9): הדס, מרים, רותם, חני, יובל, צביקה, טל, נעה, מיכל.

מתנגדים (6): מיכאל, שני, ורד, ליאורה, אפרת, רקפת.

נמנעו (1): אורית

 „

[